*Tämä artikkeli kertoo toimittajasta. Okkultistista ja teosofista katso artikkeli Pekka Ervast.*

**Veli-Pekka Yrjänä Ervasti** (s. 28. huhtikuuta 1955 Rovaniemi) on suomalainen politiikan toimittaja.

Hän työskenteli Yle Uutisten politiikan erikoistoimittajana toukokuuhun 2016 ja oli politiikan toimituksen päällikkö lokakuusta 2012 maaliskuuhun 2015. Hän lopetti Yleisradiossa "yhteisestä sopimuksesta" ja siirtyi vapaaksi toimittajaksi syyskuusta 2016. Hän kirjoittaa muun muassa Suomen Kuvalehteen.

Ervasti valmistui ylioppilaaksi vuonna 1975 ja kävi Sanoman toimittajakoulun 1977–1978. Hän opiskeli journalismia Yhdysvalloissa Etelä-Dakotan valtionyliopistossa 1981–1982. Ervasti työskenteli Helsingin Sanomien toimittajana 1979–1990, Ilta-Sanomien politiikan toimituksen esimiehenä 1990–2004 ja Nelosen uutisten politiikan toimittajana 2001–2002. Hän oli Suomen Kuvalehden toimituspäällikkö 2004–2010 ja politiikan toimittaja 2010–2012.

Ervastin paljastusuutisilla oli merkittävä osuus siihen, että eduskuntavaalien 2003 jälkeen pääministeriksi noussut keskustan Anneli Jäätteenmäki jätti eroanomuksensa kesäkuussa 2003. Ervasti uutisoi Ilta-Sanomissa, että Jäätteenmäki oli käyttänyt vaalikeskusteluissa salaiseksi luokiteltuja tietoja Paavo Lipposen ja George W. Bushin tapaamisesta Valkoisessa talossa. Ervasti paljasti myös, että tietoja oli vuotanut presidentti Tarja Halosen neuvonantaja Martti Manninen, jonka presidentin kanslia sittemmin erotti. Ilta-Sanomista pitämällään vapaalla Ervasti kirjoitti tapahtumasta kertovan kirjan *Irakgate*, jossa käytiin läpi Ilta-Sanomien osuutta pääministerin eroon. Kirjan julkaisun jälkeen 2004 Ervasti erosi Ilta-Sanomien palveluksesta ja siirtyi Suomen Kuvalehteen.

Vuonna 2003 Ervasti palkittiin Suomen Kuvalehden ja Ilta-Sanomien journalistipalkinnoilla ja Tutkivan journalismin yhdistyksen Lumilapio-palkinnolla. Vuonna 2004 hän sai Bonnierin suuren journalistipalkinnon.

Tunnustukset
------------

* Bonnierin vuoden journalisti 2003
* Lumilapio-palkinto 2004, Salaisten Irak-asiakirjojen vuotamista entiselle pääministerille Anneli Jäätteenmäelle käsittelevät jutut.

Teokset
-------

* Ervasti, Pekka & Haapala, Timo: *Politiikan bongarin käsikirja*. Kuvitus: Timo Mäkelä. Jyväskylä, Helsinki: Gummerus, 1999. ISBN 951-20-5498-1.
* Ervasti, Pekka & Laakso, Jaakko: *Karhun naapurista Naton kainaloon. Puolueettoman Suomen marssi läntisen sotilasliiton leiriin*. Helsinki: WSOY, 2001. ISBN 951-0-25559-9.
* *Irakgate. Pääministerin nousu ja ero*. Helsinki: Gummerus, 2004. ISBN 951-20-6716-1.
* Ervasti, Pekka & Haapala, Timo: *Kuka mitä häh 2010. Tasavallassa kaikki hyvin?*. Helsinki: Otava, 2010. ISBN 978-951-1-24659-6.
* Ervasti, Pekka & Haapala, Timo: *Mäntyniemen pesänjakajat*. Keuruu: Otava, 2012. ISBN 978-951-1-26027-1.
* Ervasti, Pekka & Seppo Tiitinen: *Tiitinen - Vakoilijoita ja veijareita*. Helsinki: Otava, 2018. ISBN 978-951-1-32004-3.

Lähteet
-------

1. 1 2 3 4  *Kuka kukin on 2015*, s. 104. Helsinki: Otava. ISBN 978-951-1-28228-0.
2. 1 2  Pekka Ervasti Otava. Viitattu 16.5.2014.
3. ↑  Politiikan konkaritoimittaja Pekka Ervasti lopettaa Ylellä *Aamulehti*.  26.5.2016.  Arkistoitu 18.10.2016. Viitattu 18.10.2016.
4. ↑  Hanhivaara, Jussi: Pekka Ervasti Yle Uutisten politiikan toimituksen johtoon *Yle Uutiset*.  24.8.2012. Viitattu 24.8.2012.
5. ↑  Ylen politiikan toimituksen esimies vaihtuu – Pekka Ervastille haetaan seuraajaa *HS.fi*.  3.3.2015. Viitattu 31.10.2015.
6. ↑  Suomen Kuvalehti
7. ↑  Suomenmaa


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* IdRef

 |

 |